**ELŐTERJESZTÉS**

**Balatonföldvár Város Önkormányzat Képviselő-testületének**

**2023. május 25-i ülésére**

Előterjesztést készítette: Magoriné Csató Anita pénzügyi osztályvezető  
Véleményezésre, tárgyalásra megkapja: Pénzügyi és Gazdasági Bizottság

**Tárgy:**Beszámoló az önkormányzat 2022. évi költségvetésének teljesítéséről

***Tisztelt Képviselő-Testület!***

Az államháztartásról szóló törvény végrehajtásáról szóló 368/2011. (XII. 31.) Korm. rendelet 157. §b) bekezdése alapján, a helyi önkormányzat, nemzetiségi önkormányzat, társulás, térségi fejlesztési tanács, valamint az általuk irányított költségvetési szerv **éves költségvetési beszámolót** készít.

Az államháztartásrólszóló 2011. évi CXCV. törvény (a továbbiakban: Áht.) 87. §-a szerint, a vagyonról és a költségvetés végrehajtásáról a számviteli jogszabályok szerinti éves költségvetési beszámolót, valamint az éves költségvetési beszámolók alapján évente, az elfogadott költségvetéssel összehasonlítható módon, az év utolsó napján érvényes szervezeti, besorolási rendnek megfelelő **záró számadást** (**zárszámadás**) kell készíteni.

Az Áht. 91. § (1)bekezdése szerint, a helyi önkormányzat költségvetésének végrehajtására vonatkozó **zárszámadási rendelet tervezetét** a jegyző készíti elő és a polgármester terjeszti a képviselő-testület elé úgy, hogy az a képviselő-testület elé terjesztését követő harminc napon belül, de legkésőbb a **költségvetési évet követő ötödik hónap utolsó napjáig** hatályba lépjen.

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet módosítása értelmében, a Korm. rendelet11. § (2a) bekezdése alapján, a helyi önkormányzati költségvetési szerv vezetője **a belső kontrollrendszer működéséről szóló** nyilatkozatot az éves költségvetési beszámolóval együtt küldi meg az irányító szerv vezetőjének. A vezetői nyilatkozatot a polgármester a zárszámadási rendelet tervezetével együtt terjeszti a képviselő-testület elé.

**Önkormányzati feladatellátás általános értékelése**

Balatonföldvár Város Önkormányzat a gazdálkodás tervezése, majd végrehajtása során kiemelten fontos feladatának tekintette a kötelező önkormányzati feladatok ellátását, az intézmények működési feltételeinek folyamatos biztosítása mellett a gazdasági programban szereplő fejlesztések megvalósítását, melynek fedezetét egyrészt az előző évi költségvetési maradvány, másrészt a pályázati források biztosították.

Balatonföldvár Város Önkormányzatának 2022. évi gazdálkodása a fenti szempontok alapján eredményesnek értékelhető, hiszen az önkormányzat a számára törvényben előírt kötelező feladatait ellátta, fizetési kötelezettségeit folyamatosan teljesíteni tudta, s lehetőségei függvényében, mindent megtett a gazdasági programban megfogalmazott célok, így a város komfortosabbá tétele érdekében tervezett fejlesztések megvalósításáért.

A feladatok ellátásához 2 484 300 ezer Ft bevételi és kiadási előirányzattal elfogadott költségvetés biztosította a forrásokat. Az előirányzatok évközi végső módosításának következtében a bevételi-kiadási főösszeg 3 020 578 ezer Ft-ra változott.

Az előirányzatok teljesítése az éves gazdálkodás során a következőképpen alakult:

#### Bevételek alakulása

A teljesített önkormányzati költségvetési bevételek összege 1 838 375 ezer Ft. Ezen belül az önkormányzat működési költségvetésének bevétele 1 160 932 ezer Ft, mely az állami támogatásokat, az adóbevételeket és az egyéb működési bevételeket tartalmazza (2. számú mellékletben tételesen részletezve).

A finanszírozási bevételek összege 1 157 416 ezer Ft-ban teljesült, melyből 815 416 ezer Ft az előző évi maradvány és 19 840 ezer Ft pedig az államháztartáson belüli megelőlegezések összege.

A felhalmozási célú költségvetési bevételek 677 443 ezer Ft-ban teljesültek. A város 34 499 ezer Ft támogatást kapott a BFT pályázat keretein belül az Európa park felújítására. A sikeres Magyar Falu pályázatoknak köszönhetően összesen 20 201 ezer Ft támogatásból útfelújítások valósultak meg, valamint az óvoda játszóudvara is fejlesztésre került. A Kisfaludy pályázatok keretében 58 282 ezer Ft értékben a keleti és a nyugati strandok lettek felújítva. Az Európai Uniós finanszírozással megvalósuló zöld város projekt, melynek fizikai befejezése átcsúszott a 2023. évre, további támogatásban részesült, így összesen 301 928 ezer Ft-ból fejeződhet be a beruházás. A másik jelentős mértékű EU-s pályázat az iskola energetikai korszerűsítése, melynek megvalósítása szintén 2023-ra tolódik, ehhez az előleget, 227 588 ezer Ft összegben, már magáénak tudhatja a város.

Ingatlanértékesítésből és lakásrészlet befizetésekből 2022-ben 21 640 ezer Ft realizálódott, ezen kívül az önkormányzat 3 011 ezer Ft-ért eladta Dacia Duster típusú gépjárművét.

A központi forrásból származó bevételek teljesítési adata 596 477 ezer Ft.

A közhatalmi bevételek (adóbevételek) összege 395 071 ezer Ft-ban teljesültek.

Az adóbevételeket összefoglalóan a következő táblázat mutatja (bírság és pótlék nélkül):

ezerFt

|  |  |  |  |
| --- | --- | --- | --- |
|  | Eredeti  előirányzat | Módosított  előirányzat | Teljesítés |
| Építményadó | 240 000 | 240 000 | 238 850 |
| Telekadó | 11 000 | 11 500 | 11 400 |
| Kommunális adó | 9 500 | 9 500 | 8 903 |
| Iparűzési adó | 65 000 | 77 500 | 77 034 |
| Idegenforgalmi adó | 45 000 | 55 000 | 54 791 |
| **Összesen:** | **370 500** | **393 500** | **390 978** |

#### Kiadások alakulása

A költségvetési kiadások realizált adata 2 197 456 ezer Ft, melyből 1 102 309 ezer Ft a működési célú kiadások teljesítése. Ez az összege az alábbi tételeket foglalja magába:

ezer Ft

|  |  |  |  |
| --- | --- | --- | --- |
| **Költségvetési kiadások** | **2022. évi eredeti előirányzat** | **2022. évi módosított ei.** | **2022. évi  teljesítés** |
| **I. Működési költségvetési kiadások** | **1 118 003** | **1 250 259** | **1 102 309** |
| 1. Személyi juttatások | 238 288 | 267 965 | 247 950 |
| 2. Munkaadókat terhelő járulékok és szociális hozzájárulási adó | 31 821 | 35 143 | 33 332 |
| 3. Dologi kiadások | 367 219 | 447 639 | 372 323 |
| 4. Ellátottak pénzbeli juttatásai | 9 300 | 11 408 | 11 392 |
| 5. Egyéb működési célú kiadások (tartalék nélkül) | 471 375 | 488 104 | 437 312 |

A felhalmozási célú kiadások teljesítése 1 095 147 ezer Ft, ezen belül valósult meg a Magyar Falu Program keretében az Eötvös és Székely Bertalan utcák felújítása, valamint az óvoda játszóudvar fejlesztése. A Kisfaludy pályázatnak köszönhetően összesen 58 033 ezer Ft értékben lettek fejlesztve a város strandjai, 35 %-nyi önerő bevonása mellett pedig BFT-s támogatásból felújításra került az Európa park. Az Európai Unió által támogatott beruházások (bölcsőde fejlesztés, zöld város program) összesen 435 578 ezer Ft összeggel növelték a költségvetés kiadási oldalát. Az önkormányzat fejlesztési hitel igénybevételével 342 000 ezer Ft értékben megvásárolta a városközpontban található Keringő épületegyüttest. Az érintett ingatlan a 2022-ben elnyert TOP\_PLUSZ-os pályázat keretében kerül hasznosításra, felújításra. Saját forrásból sikerült megújítani a Balatonföldvár egyes lakóutcáinak burkolatát, valamint a Kemping utcában megerősíteni a partfalat, és kisebb beruházásokra is sor került (a rendelet 3. számú mellékletében kimutatott értékekben).

A finanszírozási kiadások összege 74 071 ezer Ft-ban teljesült, melyből 15 915 ezer Ft az államháztartáson belüli megelőlegezések visszafizetése, 58 156 ezer Ft pedig a hiteltörlesztés összege.

**Maradvány**

Az önkormányzat 2022. évi maradványa 724 264 ezer Ft, december 31-i pénzkészlete 774 349 ezer Ft volt.

#### Vagyon alakulása

A vagyon alakulásának főbb adatai: a mérlegfőösszege a 2020. évben 6 896 637 ezer Ft, a 2021. évben 6 873 663 ezer Ft a 2022. évben pedig 7 839 610 ezer Ft.

A nemzeti vagyonba tartozó befektetett eszközök nettó értéke 2022. évben 6 914 398 ezer Ft volt.

**Értékpapír és hitelműveletek**

Az önkormányzat 2022. december 31.-i állapot szerinti hosszú lejáratú fejlesztési hitelállománya 424 113 ezer Ft volt.

**Egyéb megállapítások**

Az önkormányzatnak kiemelt figyelmet kell fordítania az előirányzatok szerinti gazdálkodásra, mind a működés, mind a fejlesztések terén.

**ELŐZETES HATÁSVIZSGÁLATI LAP**

**(a jogalkotásról szóló 2010. évi CXXX. törvény 17. §-a alapján)**

A rendelet-tervezetet tárgyaló képviselő-testületi ülés időpontja: 2023. május 25.

|  |  |
| --- | --- |
| Rendelet-tervezet megnevezése | 2022. évi zárszámadási rendelet |
| Társadalmi hatás | A helyi lakosság életminőségének javítása, alapvetős szolgáltatások biztosítása a költségvetési rendelet tervezetben szereplő, kötelező és önként vállalt önkormányzati feladatok megvalósítása által (pl. eü-i, szociális ellátórendszer működtetése). |
|  |  |
| Gazdasági, költségvetési hatás | A rendelet tervezetben szereplő működési kiadások az önkormányzat és térségi intézményrendszer működtetését biztosítják. A rendelet tervezet tartalmazza az önkormányzat fejlesztési célú kiadásait is. |
| Környezeti következmények | Nincsenek |
| Egészségi következmények | Nincsenek |
| Adminisztrációs terhek | Az adminisztrációs terhek az előkészítés során elsősorban a pénzügyi osztályon jelentkeznek. |
| A rendelet megalkotásának szükségessége | Jogszabályi kötelezettség (Államháztartásról szóló 2011. évi CXCV. törvény 24. § (3) bekezdés). |
| A jogalkotás elmaradásának várható következményei | Áht. megsértése miatti szankció. |
| A rendelet alkalmazásához szükséges | |
| Személyi feltételek | Rendelkezésre állnak |
| Szervezeti feltételek | Rendelkezésre állnak |
| Tárgyi feltételek | Rendelkezésre állnak |
| Pénzügyi feltelek | Rendelkezésre állnak |

Összefoglalva megállapítható, hogy Balatonföldvár Város Önkormányzatának 2022. évi gazdálkodása eredményesnek értékelhető, hiszen az önkormányzat a számára törvényben előírt kötelező feladatait ellátta, fizetési kötelezettségeit folyamatosan teljesíteni tudta, jelentős összegű fejlesztés megvalósítására is sor került.

**Határozati javaslat a képviselő-testület ülésére**

**Balatonföldvár Város Önkormányzatának képviselő-testülete Balatonföldvár Város Önkormányzata 2022. évi gazdálkodásáról szóló beszámolót 724 264 ezer Ft költségvetési maradvánnyal és vagyonát 7 839 610 ezer Ft mérlegfőösszeggel elfogadja. A maradványból az Önkormányzat költségvetési maradványa 708 197 ezer Ft, a Közös Önkormányzati Hivatal maradványa 16 067 ezer Ft. A maradvány összege a 2023. évi költségvetés működési és felhalmozási kiadásaira kerül felhasználásra.**

Balatonföldvár, 2023. május 19.

Tisztelettel:

Holovits György Huba

polgármester